Title: กฎกระทรวง (พ.ศ. 2532) ออกตามความในพระราชบัญญัติเครื่องแบบและบัตรประจำตัวเจ้าหน้าที่กรุงเทพมหานคร พ.ศ. 2530

กฎกระทรวง

กฎกระทรวง
(พ.ศ. ๒๕๓๒)
ออกตามความในพระราชบัญญัติเครื่องแบบและบัตรประจำตัว
เจ้าหน้าที่กรุงเทพมหานคร
พ.ศ. ๒๕๓๐[๑]

อาศัยอำนาจตามความในมาตรา ๘ และมาตรา ๑๔
แห่งพระราชบัญญัติเครื่องแบบและบัตรประจำตัวเจ้าหน้าที่กรุงเทพมหานคร พ.ศ. ๒๕๓๐
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ให้เจ้าหน้าที่กรุงเทพมหานครทำคำขอมีบัตรประจำตัวตามแบบท้ายกฎกระทรวงนี้
พร้อมกับแนบรูปถ่ายสามรูป โดยยื่นต่อผู้มีอำนาจออกบัตรประจำตัว ดังนี้
(๑) ประธานสภากรุงเทพมหานคร รองประธานสภากรุงเทพมหานคร
สมาชิกสภากรุงเทพมหานคร ผู้ว่าราชการกรุงเทพมหานคร
และรองผู้ว่าราชการกรุงเทพมหานคร ให้ยื่นคำขอต่อรัฐมนตรีว่าการกระทรวงมหาดไทย
(๒) ประธานสภาเขต รองประธานสภาเขต สมาชิกสภาเขต
เลขานุการประธานสภากรุงเทพมหานคร และเลขานุการรองประธานสภากรุงเทพมหานคร
ให้ยื่นคำขอต่อประธานสภากรุงเทพมหานคร
(๓) เลขานุการผู้ว่าราชการกรุงเทพมหานคร
ผู้ช่วยเลขานุการผู้ว่าราชการกรุงเทพมหานคร ประธานที่ปรึกษา
และที่ปรึกษาของผู้ว่าราชการกรุงเทพมหานคร
ให้ยื่นคำขอต่อผู้ว่าราชการกรุงเทพมหานคร
รูปถ่ายตามวรรคหนึ่ง
ให้ใช้รูปถ่ายไม่เกินหกเดือนก่อนวันยื่นคำขอมีบัตรประจำตัว ขนาด ๒.๕ x ๓ เซนติเมตร
ครึ่งตัว หน้าตรง ไม่สวมหมวก แต่งเครื่องแบบปฏิบัติราชการ
เครื่องแบบพิธีการชุดสากล หรือชุดไทยพระราชทาน

ข้อ ๒ 
บัตรประจำตัวให้มีสีขาว และให้มีขนาดและลักษณะตามแบบท้ายกฎกระทรวงนี้

ข้อ ๓  เมื่อได้ออกบัตรประจำตัวให้แก่ผู้ใด
ให้ผู้มีอำนาจออกบัตรประจำตัวตามข้อ ๑ จัดให้มีสำเนาข้อความและรายการบัตรประจำตัวของผู้นั้นตามแบบท้ายกฎกระทรวงนี้สองฉบับ
แต่ละฉบับให้ติดรูปถ่ายของผู้นั้นไว้ด้วย ฉบับหนึ่งให้เก็บไว้เป็นหลักฐาน
อีกฉบับหนึ่งให้ส่งไปยังพนักงานเจ้าหน้าที่ออกบัตรประจำตัวประชาชนแห่งท้องที่ซึ่งผู้ถือบัตรประจำตัวดังกล่าว
มีชื่ออยู่ในทะเบียนบ้าน

ข้อ ๔ 
ในกรณีบัตรประจำตัวชำรุดหรือสูญหาย
ให้ผู้ถือบัตรประจำตัวทำรายงานกรณีบัตรประจำตัวชำรุดหรือสูญหายตามแบบท้ายกฎกระทรวงนี้
ยื่นต่อผู้มีอำนาจออกบัตรประจำตัวตามข้อ ๑ เพื่อพิจารณาออกบัตรประจำตัวใหม่
การขอและการออกบัตรประจำตัวใหม่ตามวรรคหนึ่ง ให้นำความในข้อ
๑ ข้อ ๒ และข้อ ๓ มาใช้บังคับโดยอนุโลม

ข้อ ๕ 
บัตรประจำตัวที่ได้ออกก่อนวันที่กฎกระทรวงนี้ใช้บังคับ ให้คงใช้ได้ต่อไปจนกว่าผู้ถือบัตรประจำตัวดังกล่าวจะขอบัตรใหม่
หรือพ้นจากตำแหน่ง

ให้ไว้ ณ วันที่ ๒๒ มีนาคม พ.ศ. ๒๕๓๒
พลตำรวจเอก ประมาณ  อดิเรกสาร
รัฐมนตรีว่าการกระทรวงมหาดไทย

[เอกสารแนบท้าย]

๑.
คำขอมีบัตรประจำตัว หรือขอมีบัตรประจำตัวใหม่
ตามพระราชบัญญัติเครื่องแบบและบัตรประจำตัวเจ้าหน้าที่กรุงเทพมหานคร พ.ศ. ๒๕๓๐
๒.
แบบบัตรประจำตัวเจ้าหน้าที่กรุงเทพมหานคร ท้ายกฎกระทรวง (พ.ศ. ๒๕๓๒)
ออกตามความในพระราชบัญญัติเครื่องแบบและบัตรประจำตัวเจ้าหน้าที่กรุงเทพมหานคร พ.ศ.
๒๕๓๐
๓.
สำเนาข้อความและรายการบัตรประจำตัวเจ้าหน้าที่กรุงเทพมหานคร
๔.
รายงานกรณีบัตรประจำตัวชำรุดหรือสูญหาย 

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๘
แห่งพระราชบัญญัติเครื่องแบบและบัตรประจำตัวเจ้าหน้าที่กรุงเทพมหานคร พ.ศ. ๒๕๓๐
บัญญัติให้การขอและการออกบัตรประจำตัวเจ้าหน้าที่กรุงเทพมหานคร
ให้เป็นไปตามที่กำหนดในกฎกระทรวง  จึงจำเป็นต้องออกกฎกระทรวงนี้

วันทิตา/ปรับปรุง
๘ มีนาคม ๒๕๕๗

วิชพงษ์/ตรวจ
๑๒ มีนาคม ๒๕๕๗

[๑] ราชกิจจานุเบกษา
เล่ม ๑๐๖/ตอนที่ ๕๙/ฉบับพิเศษ หน้า ๑/๑๖ เมษายน ๒๕๓๒